Τζων Γουόκερ (δρομέας)

Ο σερ Τζων Τζωρτζ Γουόκερ (αγγλ. John George Walker, γενν. 12 Ιανουαρίου 1952) είναι Νεοζηλανδός αθλητής του στίβου και συγκεκριμένα δρομέας ημιαντοχής, ο «χρυσός» Ολυμπιονίκης στον δρόμο 1.500 μέτρων στους Ολυμπιακούς Αγώνες του Μόντρεαλ το 1976. Επίσης υπήρξε ο πρώτος άνθρωπος που καταγεγραμμένα έτρεξε το 1 μίλι σε χρόνο μικρότερο των 3:50. Μετά την αθλητική σταδιοδρομία του, ο Γουόκερ δραστηριοποιήθηκε στην τοπική αυτοδιοίκηση, ως δημοτικός σύμβουλος του δήμου του Όκλαντ.

Ο Γουόκερ γεννήθηκε στο προάστιο Παπακούρα του νότιου Όκλαντ και έγινε γνωστός για πρώτη φορά το 1974, όταν τερμάτισε δεύτερος στον αγώνα των 1.500 μέτρων στους Αγώνες της Βρετανικής Κοινοπολιτείας, που έγιναν στην πατρίδα του (στο Κράιστσερτς): Σε έναν από τους ταχύτερους αγώνες 1.500 μ. στην ιστoρία, ο Γουόκερ και ο πρώτος, ο Τανζανός Φιλμπέρ Μπαγί, κατέρριψαν αμφότεροι το έως τότε παγκόσμιο ρεκόρ, ενώ άλλοι δρομείς στην κούρσα σημείωσαν τον 4ο, τον 5ο και τον 7ο καλύτερο χρόνο όλων των εποχών. Ο Γουόκερ είχε πάρει τότε και το χάλκινο μετάλλιο στα 800 μέτρα με χρόνο 1:44,92, που παρέμεινε για πάντα το ατομικό ρεκόρ του στην απόσταση αυτή.

Σε ολόκληρη τη σταδιοδρομία του ο Γουόκερ είχε ως προπονητή του τον Αρτς Τζέλυ (Arch Jelley), έναν διευθυντή σχολείου που προπόνησε τους κορυφαίους Νεοζηλανδούς δρομείς.

 Τα παγκόσμια ρεκόρ 
Ο Γουόκερ κατέρριψε το παγκόσμιο ρεκόρ στο (εμβληματικό για τους Αγγλοσάξονες) αγώνισμα του 1 μιλίου με χρόνο 3:49,4 στο Γκέτεμποργκ της Σουηδίας, στις 12 Αυγούστου 1975, με το προηγούμενο ρεκόρ (3:51,0) να έχει επιτευχθεί νωρίτερα το ίδιο έτος από τον Φιλμπέρ Μπαγί. Ως αποτέλεσμα, το αμερικανικό περιοδικό Track and Field News τον ονόμασε «Αθλητή της χρονιάς», ενώ την πρωτοχρονιά του 1976 παρασημοφορήθηκε με O.B.E. για «υπηρεσίες προς τον αθλητισμό»London Gazette, τεύχ. 46778, μεγαλύτερες δηλαδή τιμές από όσες όταν αργότερα κέρδισε το χρυσό μετάλλιο στους Ολυμπιακούς Αγώνες. Το παγκόσμιο αυτό ρεκόρ πάντως κράτησε σχεδόν μια τετραετία, έως τις 17 Ιουλίου 1979, όταν το κατέρριψε ο γνωστός Βρετανός Σεμπάστιαν Κόου.

Το επόμενο έτος ο Γουόκερ κατέρριψε το παγκόσμιο ρεκόρ στο μη ολυμπιακό αγώνισμα των 2.000 μέτρων με 4:51,4, μια βελτίωση 5 δευτερολέπτων έναντι του προηγούμενου δεκάχρονου ρεκόρ του Γάλλου Μισέλ Ζαζί. Ο Γουόκερ θεωρούσε αυτή την καλύτερη κούρσα της ζωής του. Το ρεκόρ του καταρρίφθηκε 5 χρόνια αργότερα από τον Βρετανό Στηβ Κραμ, αλλά μόλις κατά ένα εκατοστό του δευτερολέπτου. Το 1979 ο Γουόκερ κατέρριψε το ρεκόρ των 1.500 μέτρων κλειστού στίβου με επίδοση 3:37,4.

 Στους Ολυμπιακούς Αγώνες 
Αν και συμμετείχε και στο αγώνισμα των 800 μέτρων στους Ολυμπιακούς Αγώνες του Μόντρεαλ το 1976, όπου δεν κατόρθωσε να προκριθεί καν στον ημιτελικό, ο Γουόκερ ήταν το «φαβορί» στα 1.500 μέτρα εξαιτίας του μποϊκοτάζ των αφρικανικών χωρών στους αγώνες, που στέρησε από το συγκεκριμένο αγώνισμα αρκετούς διεκδικητές μεταλλίων, και κυρίως του Φιλμπέρ Μπαγί. Ο τελικός ξεκίνησε με αργό ρυθμό, που διατηρήθηκε σε όλο το πρώτο μισό της κούρσας και διεφάνηκε ότι όλα θα κρίνονταν σε ένα γρήγορο τελείωμα. Προκειμένου να νικήσει τους αθλητές που ήταν ταχύτεροι στα σπριντ, ο Γουόκερ ξεκίνησε την τελική του επιτάχυνση 300 μ. πριν από τον τερματισμό. Μόλις 20 μέτρα πριν τη γραμμή του τερματισμού οι δυνάμεις του τον εγκατέλειψαν απότομα, αλλά πρόλαβε να τερματίσει πρώτος, με επίδοση 3:39,17 και διαφορά από τον δεύτερο (τον Βέλγο Ιβό Βαν Ντάμε) μόλις 0,10 δευτερόλεπτο και από τον τρίτο (τον Δυτικογερμανό Πάουλ-Χάιντς Βέλμαν) 0,16 δευτερόλεπτο.

Παραπομπές

Εξωτερικοί σύνδεσμοι

 John Walker - World Athletics 



Κατηγορία:Νεοζηλανδοί αθλητές του στίβου
Κατηγορία:Νεοζηλανδοί Ολυμπιονίκες
Κατηγορία:Δρομείς μεσαίων αποστάσεων
Κατηγορία:Χρυσοί Ολυμπιονίκες του στίβου
Κατηγορία:Αθλητές του στίβου στους Θερινούς Ολυμπιακούς Αγώνες 1976